Gömöri György

*Pad a temetőben*

Fehér pad a helyi

londoni nagytemetőben

rajta kis fémlap felirattal:

„A szeretett X.Y. emlékére”

Lehet hogy valami haszna van

ha a sírgondozástól fáradt

látogatók egy percre

ideülnek pihenni

egyébként csak olyan mint egy sír-

adatlap vagy négyszögletes

sírkő száz hasonló pad közül

egyetlen egy

de meglehet

egy csontroppantón hideg

téli éjszakán

rátelepszik egy okos bagoly

s próbálja kitalálni:

„ugyan ki a fene lehetett

ez az annyira szeretett X.Y.?”